Maktabgacha ta’lim sohasida davlat-xususiy sheriklik munosabatlarini zamonaviy raqamli texnologiyalar yordamida soddalashtirish chora-tadbirlari to‘g‘risida

O‘zbekiston Respublikasi Prezidentining “2022 — 2026-yillarga mo‘ljallangan Yangi O‘zbekistonning taraqqiyot strategiyasi to‘g‘risida” 2022-yil 28-yanvardagi PF-60-son, “Oila va xotin-qizlarni tizimli qo‘llab-quvvatlashga doir ishlarni yanada jadallashtirish chora-tadbirlari to‘g‘risida” 2022-yil 7-martdagi PF-87-son farmonlari hamda “Maktabgacha ta’lim sohasida davlat-xususiy sheriklikni yanada rivojlantirish bo‘yicha qo‘shimcha chora-tadbirlar to‘g‘risida” 2022-yil 14-iyuldagi PQ-322-son qarori ijrosini ta’minlash, shuningdek, Vazirlar Mahkamasining “Moliya vazirligi huzurida Davlat moliyaviy nazorati inspeksiyasi faoliyatini tashkil etish hamda budjet tashkilotlarida moliyaviy nazoratni takomillashtirish chora-tadbirlari to‘g‘risida” 2022-yil 24-fevraldagi 129-son qaroriga muvofiq maktabgacha ta’lim sohasida davlat-xususiy sheriklik jarayonlarini yanada takomillashtirish maqsadida Vazirlar Mahkamasi qaror qiladi:
 1. Belgilansinki, 2022-yil 1-sentabrdan boshlab davlat-xususiy sheriklik asosida faoliyat yuritayotgan maktabgacha ta’lim tashkilotlarida, shu jumladan, oilaviy nodavlat maktabgacha ta’lim tashkilotlarida:
 Davlat budjeti mablag‘lari hisobidan subsidiyalar xodimlarning ishga kelib-ketishi hamda tarbiyalanuvchilarning davomatidan kelib chiqib Maktabgacha ta’lim vazirligining nodavlat maktabgacha ta’lim tashkilotlarini boshqarish axborot tizimida (keyingi o‘rinlarda NMTTBAT) avtomatik ravishda hisoblab chiqiladi;
 xodimlarning ishga kelib-ketishini hisobga olish hamda tarbiyalanuvchilarning davomatini yuritish mobil ilova yordamida shaxsni biometrik identifikatsiya qilish texnologiyasi orqali amalga oshiriladi;
 hisobot oyida tarbiyalanuvchilarning o‘rtacha oylik davomati NMTTBATda ro‘yxatga olingan tarbiyalanuvchilar soniga nisbatan 40 foizdan kam bo‘lganda, ushbu oy uchun xodimlarga Davlat budjeti mablag‘lari hisobidan ish haqi to‘lanmaydi (hududdagi favqulodda holatlar, ob-havoning keskin sovib yoki isib ketishi, sanitariya-epidemiologik vaziyatlar va boshqa holatlar ro‘y berishi sababli davomat kamayishi holatlari bundan mustasno). 
 2. Quyidagilar:
 Moliya vazirligi tomonidan davlat-xususiy sheriklik asosidagi maktabgacha ta’lim tashkilotlarini tashkil etish uchun tijorat banklariga resurs joylashtirish tartibi to‘g‘risidagi nizom 1-ilovaga muvofiq;
 Nodavlat maktabgacha ta’lim tashkilotlariga Davlat budjeti mablag‘lari hisobidan subsidiyalar va kompensatsiyalar to‘lash tartibi to‘g‘risidagi nizom 2-ilovaga muvofiq;
 Oilaviy nodavlat maktabgacha ta’lim tashkilotlari to‘g‘risidagi nizom 3-ilovaga muvofiq;
 Kechki smenada xotin-qizlar ishlaydigan tashkilotlar huzurida tashkil etiladigan maktabgacha ta’lim tashkiloti tarbiyachilarining ish haqi xarajatlarini qoplash uchun Davlat budjeti mablag‘lari hisobidan kompensatsiya ajratish tartibi to‘g‘risidagi nizom 4-ilovaga muvofiq;
 Nodavlat maktabgacha ta’lim tashkilotlarini boshqarish axborot tizimi va “Elektron hukumat” tizimining idoralararo integratsiyalashuv platformasi o‘rtasida o‘zaro almashiladigan ma’lumotlar ro‘yxati 5-ilovaga muvofiq tasdiqlansin hamda 2022-yil 1-sentabrdan boshlab amaliyotga tatbiq etilsin.
 3. Axborot texnologiyalari va kommunikatsiyalarini rivojlantirish vazirligi (Sh. Shermatov) 2022-yil 15-avgustga qadar:
 a) Maktabgacha ta’lim vazirligi, manfaatdor vazirliklar va idoralar bilan birgalikda ilovada ko‘rsatilgan vazirliklar va idoralarning tegishli ma’lumotlari NMTTBATga “Elektron hukumat” tizimining idoralararo integratsiyalashuv platformasi orqali taqdim etilishini ta’minlasin.
 Bunda 5-ilovada ko‘rsatilgan vazirliklar va idoralar rahbarlariga elektron ma’lumot bazalarini o‘z vaqtida va sifatli shakllantirish, shuningdek, “Elektron hukumat” tizimining idoralararo platformasiga integratsiyalashuvini ta’minlash yuzasidan shaxsiy javobgarlik yuklansin;
 b) NMTTBATning barqaror faoliyatini ta’minlash maqsadida nodavlat maktabgacha ta’lim tashkilotlari joylashgan hududlarda mobil internet tarmog‘i uzluksiz va sifatli ishlashini ta’minlash choralarini ko‘rsin.
 4. Tegishli tijorat banklariga:
 tadbirkorlik subyektlariga imtiyozli kredit ajratishda oxirigacha qurib bitkazilmagan nodavlat maktabgacha ta’lim tashkilotlari binolarini garov ta’minoti sifatida qabul qilish;
 imtiyozli kredit ajratilib, bekor qilingan bitimlar bo‘yicha ajratilgan imtiyozli kredit mablag‘larini qaytarish choralarini ko‘rish tavsiya etilsin.
 5. O‘zbekiston Respublikasi Hukumatining 6-ilovaga muvofiq ayrim qarorlariga o‘zgartirish va qo‘shimchalar kiritilsin. 
 6. O‘zbekiston Respublikasi Hukumatining 7-ilovaga muvofiq ayrim qarorlari o‘z kuchini yo‘qotgan deb hisoblansin.
 7. Maktabgacha ta’lim vazirligi manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin.
 8. Ushbu qarorning bajarilishini nazorat qilish O‘zbekiston Respublikasi maktabgacha ta’lim vaziri A.V. Shin zimmasiga hamda Vazirlar Mahkamasining Ta’lim, sog‘liqni saqlash va sport masalalari kotibiyatiga yuklansin.
 1. Mazkur Nizom Moliya vazirligi tomonidan davlat-xususiy sheriklik (keyingi o‘rinlarda — DXSh) shaklidagi maktabgacha ta’lim tashkilotlarini (keyingi o‘rinlarda — MTT) tashkil etish uchun tijorat banklariga resurs joylashtirish tartibini belgilaydi.
 2. Moliya vazirligi tomonidan davlat-xususiy sheriklik shaklidagi MTTni tashkil etish uchun tijorat banklariga resurs joylashtirish mazkur Nizomga ilovada keltirilgan sxemaga muvofiq amalga oshiriladi.
 3. Tijorat banklari ularda Moliya vazirligi tomonidan davlat-xususiy sheriklik shaklidagi MTTni tashkil etish uchun joylashtirilgan resurslardan faqat DXSh to‘g‘risidagi bitimda ko‘rsatilgan obyektlarni qurish, rekonstruksiya qilish, ta’mirlash va jihozlash uchun imtiyozli kreditlar (keyingi o‘rinlarda — imtiyozli kredit) berish maqsadida foydalanishga ruxsat etiladi.
 4. Moliya vazirligi tijorat banklari bilan qonunchilikda belgilangan foiz stavkalarida resurs joylashtirish to‘g‘risida shartnoma (bosh kelishuv)lar tuzadi.
 5. Resurs mablag‘lari tijorat banki bilan tuzilgan shartnoma (bosh kelishuv) doirasida tijorat banki tomonidan taqdim etiladigan so‘rovnomaga asosan uning maxsus hisobvaraqlariga joylashtiriladi.
 6. Maktabgacha ta’lim vazirligi tomonidan ajratilgan resurs doirasida imtiyozli kredit ajratilishi tavsiya etilgan DXSh loyihalari ro‘yxati shakllantiriladi va Moliya vazirligi hamda tijorat banklariga taqdim etiladi.
 Bunda DXSh bitimiga muvofiq o‘z majburiyatlarini to‘liq bajarmagan, moliyalashtirish manbai mavjud bo‘lmagan yoki imtiyozli kredit olish uchun garov ta’minotiga ega bo‘lmagan loyihalarni ro‘yxatga kiritish taqiqlanadi.
 7. Tijorat banklari:
 DXSh loyihasini amalga oshiruvchi tadbirkorlik subyektidan ariza tushgan vaqtdan boshlab uch bank ish kuni ichida qonunchilik hujjatlarida belgilangan tartibda DXSh loyihasi bo‘yicha imtiyozli kreditlarni ajratish yoki ajratmaslik to‘g‘risida qaror qabul qiladi; 
 imtiyozli kredit ajratish bo‘yicha ijobiy qaror qabul qilingan DXSh loyihalari reyestri, so‘rovnoma va ajratiladigan resurs mablag‘larni qaytarish grafigini Moliya vazirligiga taqdim etadi. 
 8. Moliya vazirligi va tegishli tijorat banki o‘rtasida taqdim etilgan so‘rovnomaga asosan resurs ajratish shartnomasi tuziladi. Bunda shartnomada resursni qaytarish grafigi ko‘rsatiladi.
 9. Resurs mablag‘larini ajratish shartnomasi imzolanganidan so‘ng ikki bank ish kuni ichida Moliya vazirligi tijorat bankining maxsus hisobvarag‘iga mablag‘larni o‘tkazadi.
 10. Tijorat banklari tomonidan DXSh loyihalariga imtiyozli kreditlar ajratish Moliya vazirligi tomonidan mazkur maqsadlar uchun joylashtirilgan resurs doirasida amalga oshiriladi.
 11. DXSh loyihalariga imtiyozli kreditlar tijorat banklari tomonidan qonunchilikda belgilangan muddatlarga va yillik foiz stavkalarida kreditlar o‘z vaqtida qaytarishlik, to‘lovlilik, ta’minlanganlik, muddatlilik va maqsadli foydalanish shartlari asosida ajratiladi.
 12. Tijorat banklari tomonidan ajratilgan mablag‘larni qaytarish, resurs ajratish shartnomasida belgilangan grafik asosida amalga oshiriladi. 
 13. Moliya vazirligi DXSh loyihalarini moliyalashtirish uchun ajratilgan resurs har chorakda tijorat banklari tomonidan qaytarilishini nazorat qiladi hamda kechiktirilgan resurslar bo‘yicha taqdimnomalar kiritadi.
 14. Tijorat banklari Moliya vazirligi tomonidan joylashtirilgan resurs hisobidan tadbirkorlik subyektlariga berilgan imtiyozli kreditlar va ularning maqsadli sarflanishi yuzasidan har chorakdan keyingi oyning 10-kuniga qadar Maktabgacha ta’lim vazirligi va Moliya vazirligiga ma’lumot taqdim etib boradi.
 15. Moliya vazirligi va Maktabgacha ta’lim vazirligi tijorat banklariga DXSh loyihalari bo‘yicha imtiyozli kreditlarni ajratish uchun joylashtirilgan resurs maqsadli va samarali ishlatilishini doimiy ravishda monitoring qilib boradi.
 16. Ajratiladigan Davlat budjeti mablag‘laridan maqsadli foydalanilishi ustidan nazorat qilish Moliya vazirligining Davlat moliyaviy nazorati inspeksiyasi hamda uning hududiy bo‘linmalari tomonidan amalga oshiriladi.
 17. Mazkur Nizom talablari buzilishida aybdor bo‘lgan shaxslar qonunchilik hujjatlariga muvofiq javob beradilar.
 1. Mazkur Nizom nodavlat maktabgacha ta’lim tashkilotlarini har tomonlama qo‘llab-quvvatlash, bolalarga munosib shart-sharoitlar yaratish hamda maktabgacha ta’lim bilan qamrab olish ko‘rsatkichlarini oshirish maqsadida Davlat budjeti mablag‘lari hisobidan beriladigan subsidiyalar va kompensatsiyalarni to‘lash tartibini belgilaydi. 
 2. Nodavlat maktabgacha ta’lim tashkilotlariga Davlat budjeti mablag‘lari hisobidan subsidiyalar va kompensatsiyalarni to‘lash mazkur Nizomga 1-ilovada keltirilgan sxemaga muvofiq amalga oshiriladi.
 3. Subsidiyalar va kompensatsiyalarni to‘lash bo‘yicha buyurtmanomalar mazkur Nizomga 2 — 7-ilovalarga muvofiq Nodavlat maktabgacha ta’lim tashkilotlarini boshqarish axborot tizimi (keyingi o‘rinlarda — NMTTBAT) orqali avtomatik tarzda shakllantiriladi.
 4. Davlat-xususiy sheriklik shartlari asosida faoliyat yuritadigan nodavlat maktabgacha ta’lim tashkilotlari (keyingi o‘rinlarda — DXSh asosidagi MTT)ga, shu jumladan, oilaviy nodavlat maktabgacha ta’lim tashkilotlari (keyingi o‘rinlarda — oilaviy MTT)ga subsidiyalar va kompensatsiyalar davlat-xususiy sheriklik to‘g‘risidagi bitim amal qilish davrida, o‘quv yili va sog‘lomlashtirish davri mobaynida hisoblanadi va to‘lanadi.
 5. Ushbu Nizomda quyidagi asosiy tushunchalar qo‘llaniladi:
 davlat-xususiy sheriklik — davlat sherigi va xususiy sherikning muayyan muddatga yuridik jihatdan rasmiylashtirilgan, davlat-xususiy sheriklik loyihasini amalga oshirish uchun o‘z resurslarini birlashtirishga asoslangan maktabgacha ta’lim sohasidagi o‘zaro samarali hamkorligi;
 davlat-xususiy sheriklik to‘g‘risidagi bitim tomonlari (keyingi o‘rinlarda — tomonlar) — davlat sherigi va xususiy sherik;
 davlat sherigi — Maktabgacha ta’lim vazirligi;
 xususiy sherik — qonunchilik hujjatlariga muvofiq ro‘yxatdan o‘tkazilgan, davlat sherigi bilan nodavlat maktabgacha ta’lim tashkiloti faoliyatini yuritish uchun davlat-xususiy sheriklik to‘g‘risida bitim tuzgan tadbirkorlik subyekti;
 davlat-xususiy sheriklik to‘g‘risida bitim (keyingi o‘rinlarda — bitim) — tomonlarning huquqlari, majburiyatlari va javobgarligini, shuningdek, davlat-xususiy sheriklik loyihasini ijro etishning boshqa shartlarini belgilovchi davlat sherigi va xususiy sherik o‘rtasida tuzilgan shartnoma.
 6. DXSh asosidagi MTTga (oilaviy MTT bundan mustasno) Davlat budjeti mablag‘lari hisobidan quyidagi subsidiyalar to‘lanadi: 
 a) DXSh asosidagi MTTga ushbu tashkilotlarda ta’lim olayotgan har bir bola uchun 9 soatlik ish rejimidagi davlat maktabgacha ta’lim tashkilotining bir nafar tarbiyalanuvchisiga sarflanadigan xarajatlar summasiga nisbatan:
 Toshkent shahrida — 30 foiz (2023-yil 1-yanvarga qadar, istisno tariqasida, Toshkent shahri Yangihayot tumanidagi “Gulzor”, “Jaloir” “Toshkent”, “Xo‘ja Uchqun” va “Chortoq” mahalla fuqarolar yig‘inlarida faoliyat ko‘rsatayotgan hamda yangi tashkil etiladigan nodavlat MTTga 50 foiz) miqdorida;
 Nukus shahri hamda viloyatlar markazlarida — 40 foiz miqdorida;
 olis va chekka hududlarda joylashgan DXSh asosidagi MTTda — 75 foiz miqdorida; 
 qolgan hududlarda — 50 foiz miqdorida;
 b) O‘zbekiston Respublikasi Prezidentining 2018-yil 5-apreldagi PQ-3651-son qarori bilan tasdiqlangan Maktabgacha ta’lim sohasida davlat-xususiy sheriklik to‘g‘risidagi nizomning 12-bobida nazarda tutilgan xususiy sherik mulki negizida tashkil etilgan DXSh asosidagi MTTga (keyingi o‘rinlarda — xususiy sherik mulki negizida tashkil etilgan DXSh asosidagi MTT) direktor, metodist, tarbiyachi, defektolog, psixolog, musiqa xodimlarining ish haqini to‘lash uchun — davlat maktabgacha ta’lim tashkilotlarida ushbu xodimlar uchun belgilangan mehnatga haq to‘lash shartlari va miqdorlarida;
 v) farzandi DXSh asosidagi MTTda ta’lim va tarbiya olayotgan boquvchisini yo‘qotgan ayollarning ota-onalar to‘lovini qoplash uchun — tegishli hududdagi 9 soatlik ish rejimidagi davlat maktabgacha ta’lim tashkilotlari uchun belgilangan miqdorlarda.
 7. Olis va chekka hududlarda joylashgan DXSh asosidagi MTTda (oilaviy MTTlar bundan mustasno) “Yoshlar daftari”, “Temir daftar” yoki “Ayollar daftari”ga kiritilgan oilalarning har bir tarbiyalanuvchi farzandlari uchun mazkur daftarlar jamg‘armalari hisobidan davlat maktabgacha ta’lim tashkilotining bir nafar tarbiyalanuvchisi uchun sarflanadigan xarajatlar summasining 25 foizi miqdorida subsidiya to‘lanadi. 
 Bunda mazkur subsidiya ushbu Nizomning 6-bandi “a” kichik bandi to‘rtinchi xatboshidagi subsidiyaga qo‘shimcha ravishda NMTTBATdagi bolalar to‘g‘risidagi ma’lumotlar asosida mazkur jamg‘arma mablag‘larini tasarruf etuvchi organlar tomonidan to‘lanadi.
 8. DXSh asosidagi MTTga (oilaviy MTTlar bundan mustasno) ularda ta’lim olayotgan har bir bola uchun oylik subsidiya summalari quyidagi formulalar asosida NMTTBATda hisob-kitob qilinadi:
 KXS = DBX / UBS / IKS * SBF
 TOS = KXS * TQS
 Bunda:
 KXS — DXSh asosidagi MTTga bir nafar tarbiyalanuvchisining bir kunlik xarajatini qoplashga ajratiladigan subsidiyaning respublika bo‘yicha qat’iy miqdori;
 DBX — joriy moliya yilida Davlat budjeti mablag‘lari hisobidan 9 soatlik ish rejimidagi umumiy tipdagi davlat maktabgacha ta’lim tashkilotlarini saqlash xarajatlari uchun ajratilgan mablag‘lar miqdori.
 Bunda bir nafar tarbiyalanuvchi uchun sarflanadigan xarajatlar summasini hisoblashda davlat maktabgacha ta’lim tashkilotlarining “Asosiy vositalar bo‘yicha xarajatlar” hamda “Elektr energiyasi va tabiiy gaz, ko‘mir va issiqlik ta’minoti xarajatlari” hisobga olinmaydi;
 UBS — davlat maktabgacha ta’lim tashkilotlarining “Bolalar bog‘chasi” maktabgacha ta’limni boshqarish axborot tizimida ro‘yxatga olingan umumiy bolalar soni;
 IKS — joriy yildagi ish kunlari soni;
 SBF — mazkur Nizomning 6-bandi “a” kichik bandida belgilangan hududlar bo‘yicha subsidiyaning belgilangan foizi;
 TOS — hisobot oyida tarbiyalanuvchilar uchun to‘lanadigan oylik subsidiya summasi;
 TQS — hisobot oyida tarbiyalanuvchining haqiqatda ushbu MTTga qatnagan kunlari soni.
 9. Xususiy sherik mulki negizida tashkil etilgan DXSh asosidagi MTTlarga ish haqi xarajatlarini qoplash uchun subsidiya davlat maktabgacha ta’lim tashkilotlari xodimlarining lavozimi, ma’lumoti va malaka toifasi hisobga olingan holda quyidagi formula asosida NMTTBATda hisob-kitob qilinadi:
 IHS = (BTS * XIS / IKS * (DKS + AKS) + TKS) * (1 + ISS)
 Bunda:
 IHS — xususiy sherik mulki negizida tashkil etilgan DXSh asosidagi MTT xodimiga ish haqi xarajatlarini qoplash uchun subsidiya summasi (har bir xodim uchun alohida hisoblanib, jamlanadi);
 BTS — xodimning lavozimi, ma’lumoti va malaka toifasi uchun belgilangan bazaviy tarif stavkasi;
 XIS — xodimning lavozimi bo‘yicha belgilangan ish stavkasi;
 IKS — joriy oydagi ish kunlari soni;
 DKS — NMTTBATda qayd etilgan xodimning davomat kunlari soni;
 AKS — xodimning aybisiz (hududdagi favqulodda holatlar, ob-havoning keskin sovib yoki isib ketishi natijasida mahalliy hokimliklar qarorlari asosida ta’lim muassasalarining faoliyati vaqtincha to‘xtatilganda, sanitariya-epidemiologik vaziyatlar va boshqa favqulodda holatlar ro‘y berganida) bekor turib qolingan kunlar soni. Bunda ushbu kunlar soni xususiy sherik mulki negizida tashkil etilgan DXSh asosidagi MTT rahbari tomonidan NMTTBATda belgilanadi va asoslovchi hujjatlar tegishli maktabgacha ta’lim organiga NMTTBAT orqali taqdim etiladi;
 TKS — MTT joylashgan hudud uchun qonunchilikda belgilangan tuman koeffitsiyenti summasi;
 ISS — xususiy sherik mulki negizida tashkil etilgan DXSh asosidagi MTT uchun qonunchilikda belgilangan ijtimoiy soliq stavkasi.
 10. Xususiy sherik mulki negizida tashkil etilgan DXSh asosidagi MTTning xodimlari to‘g‘risidagi ma’lumotlar xususiy sherik tomonidan NMTTBATga kiritiladi. 
 Bunda kiritiladigan ma’lumotlar Bandlik va mehnat munosabatlari vazirligi, Moliya vazirligi hamda Ta’lim sifatini nazorat qilish davlat inspeksiyasining axborot tizimidan olinadigan ma’lumotlar bilan solishtiriladi.
 11. Oilaviy MTTga Davlat budjeti mablag‘lari hisobidan quyidagi subsidiyalar to‘lanadi:
 ular tomonidan yollangan tarbiyachi va tarbiyachi yordamchilarga ish haqini to‘lash uchun — 9 soatlik ish rejimidagi davlat maktabgacha ta’lim tashkilotlarida ushbu xodimlar uchun belgilangan mehnatga haq to‘lash shartlari va miqdorlarida (tegishliligi bo‘yicha tuman koeffitsiyenti qo‘llangan holda);
 ularda ta’lim olayotgan har bir bolani ovqatlantirish, yumshoq jihozlar (matraslar, yostiqlar, ko‘rpalar, choyshablar, ko‘rpa va yostiq jildlari, yoping‘ichlar, qop-ko‘rpa) hamda dori-darmonlar bilan ta’minlashga sarflanadigan xarajatlarni qoplash uchun — davlat maktabgacha ta’lim tashkilotlarida belgilangan normativlar bo‘yicha;
 farzandi oilaviy MTTda ta’lim va tarbiya olayotgan boquvchisini yo‘qotgan ayollarning ota-onalar to‘lovini qoplash uchun — tegishli hududdagi 9 soatlik davlat maktabgacha ta’lim tashkilotlari uchun belgilangan ota-onalar to‘lovi miqdorida.
 12. Oilaviy MTTga ular tomonidan yollangan tarbiyachi va tarbiyachi-yordamchilarga ish haqini to‘lash uchun subsidiyalar basharti ushbu MTTning har bir guruhida tarbiyalanayotgan bolalar soni kamida 12 nafarni tashkil qilganda to‘lanadi.
 Bunda subsidiyalar oilaviy MTTdagi guruhlar sonidan kelib chiqib, ko‘pi bilan 4,5 ta shtat birligida (Toshkent shahri, Nukus shahri va viloyatlar markazlarida — 2,25 shtat birligigacha), shu jumladan, bir guruhda — 1,25 shtat birligida tarbiyachi va 1 shtat birligida tarbiyachi yordamchisi lavozimida band bo‘lgan xodimlarning ish haqini to‘lash uchun ajratiladi.
 13. Oilaviy MTTning tarbiyachilari va tarbiyachi yordamchilari ishda bo‘lmagan vaqt (mehnat ta’tili, o‘z hisobidan ta’til, kasallik varaqasi ochilgan davr va boshqa holatlar)da ularning o‘rniga vaqtincha yollagan boshqa tarbiyachilar va tarbiyachi yordamchilari ishlagan kunlar bo‘yicha haqiqiy davomatidan kelib chiqib ish haqi uchun subsidiya hisoblanadi va to‘landi.
 Bunda oilaviy MTT rahbari yangi yollangan tarbiyachilar va tarbiyachi yordamchilari to‘g‘risidagi ma’lumotlarni NMTTBATga kiritishi lozim.
 14. Oilaviy MTTning tarbiyachilari va tarbiyachi yordamchilari mehnat ta’tili, homiladorlik va tug‘ish ta’tiliga chiqqanda ularning ta’til va nafaqa pullarini qoplash uchun subsidiyalar ajratilmaydi.
 15. Oilaviy MTTga ish haqi xarajatlarini qoplash uchun subsidiya davlat maktabgacha ta’lim tashkilotlari xodimlarining lavozimi, ma’lumoti va malaka toifasi hisobga olingan holda quyidagi formula asosida NMTTBATda hisob-kitob qilinadi:
 IHS = (BTS * XIS / IKS * (DKS + AKS) + TKS) * (1 + ISS)
 Bunda:
 IHS — oilaviy MTT xodimiga ish haqi xarajatlarini qoplash uchun subsidiya summasi (har bir xodim uchun alohida hisoblanib, jamlanadi);
 BTS — xodimning lavozimi, ma’lumoti va malaka toifasi uchun belgilangan bazaviy tarif stavkasi;
 XIS — xodimning lavozimi bo‘yicha belgilangan ish stavkasi;
 IKS — joriy oydagi ish kunlari soni;
 TKS — oilaviy MTT joylashgan hudud uchun qonunchilikda belgilangan tuman koeffitsiyenti summasi;
 DKS — NMTTBATda qayd etilgan xodimning davomat kunlari soni;
 AKS — xodimning aybisiz (hududdagi favqulodda holatlar, ob-havoning keskin sovub yoki isib ketishi natijasida mahalliy hokimliklar qarorlar asosida ta’lim muassasalarining faoliyati vaqtincha to‘xtatilganda, sanitariya-epidemiologik vaziyatlar va boshqa favqulodda holatlar ro‘y berganida) bekor turib qolingan kunlar soni. Bunda ushbu kunlar soni oilaviy MTT rahbari tomonidan NMTTBATda belgilanadi va asoslovchi hujjatlar tegishli maktabgacha ta’lim organiga NMTTBAT orqali taqdim etiladi;
 ISS — xususiy sherik mulki negizida tashkil etilgan DXSh asosidagi MTTlar uchun qonunchilikda belgilangan ijtimoiy soliq stavkasi.
 16. Oilaviy MTTda:
 ish haqi xarajatlari budjet subsidiyalari hisobidan moliyalashtiriladigan xodimlardan amaldagi qonunchilikda belgilangan miqdorlarda ijtimoiy soliq, jismoniy shaxslardan olinadigan daromad solig‘i, shaxsiy jamg‘arib boriladigan pensiya hisobvarag‘iga badal to‘lovlari hamda xodimlarga to‘lanadigan ish haqi summalari har bir xodim uchun NMTTBATda hisoblanadi va Moliya vazirligining axborot tizimiga yuboriladi;
 jismoniy shaxslardan olinadigan daromad solig‘i va boshqa ajratmalar ushlab qolingandan keyin hisoblangan ish haqi tuman (shahar) maktabgacha ta’lim bo‘limlari orqali Moliya vazirligining tegishli axborot tizimi yordamida tuman (shahar) mahalliy budjetlaridan to‘g‘ridan to‘g‘ri oilaviy MTT xodimlarining tegishli bank plastik kartalariga o‘tkazib beriladi.
 Oilaviy MTTdan va ularning xodimlaridan ushlab qolingan ijtimoiy soliq, jismoniy shaxslardan olinadigan daromad solig‘i va shaxsiy jamg‘arib boriladigan pensiya hisobvarag‘iga badal to‘lovlari tuman (shahar) maktabgacha ta’lim bo‘limlari tomonidan tegishlicha tuman (shahar) pensiya, soliq organlariga va xalq banki bo‘limlariga to‘lov topshiriqnoma asosida o‘tkaziladi hamda ushbu soliq va badal to‘lovlarni to‘layotgan yakka tartibdagi tadbirkor nomi va uning xodimlari ma’lumotlari (F.I.O, pasport seriyasi, raqami va boshqa) va to‘lov summasi ko‘rsatilgan holda elektron to‘lov qaydnoma (vedomost) jo‘natiladi.
 17. Oilaviy MTTda: 
 a) ovqatlanish xarajatlarini qoplash uchun subsidiyaning oylik summasi quyidagi formulalar asosida NMTTBATda hisob-kitob qilinadi: 
 KOX = (DBX / UBS + OTM*12) / IKS
 OXS = KOX * TQS
 Bunda:
 KOX — oilaviy MTTga bir nafar tarbiyalanuvchisining bir kunlik ovqatlanish xarajatini qoplashga ajratiladigan subsidiyaning respublika bo‘yicha qat’iy miqdori;
 DBX — tegishli moliya yilida 9 soatlik ish rejimidagi umumiy tipdagi davlat maktabgacha ta’lim tashkilotlariga (qonunchilik hujjatlariga muvofiq ota-onalar to‘lovlari bo‘yicha imtiyoz berilgan tumanlarda joylashgan davlat maktabgacha ta’lim tashkilotlari bundan mustasno) Davlat budjeti mablag‘lari hisobidan oziq-ovqat xarajatlarini qoplash uchun ajratilgan mablag‘lar miqdori;
 UBS — davlat maktabgacha ta’lim tashkilotlarining “Bolalar bog‘chasi” maktabgacha ta’limni boshqarish axborot tizimida ro‘yxatga olingan umumiy bolalar soni;
 OTM — tuman markazlarida joylashgan 9 soatlik ish rejimidagi umumiy tipdagi davlat maktabgacha ta’lim tashkilotlarida bolalar ta’minoti uchun bir oylik ota-onalar to‘lovi miqdori;
 IKS — joriy yildagi ish kunlari soni;
 OXS — hisobot oyida tarbiyalanuvchilarni ovqatlantirish uchun to‘lanadigan oylik subsidiya summasi;
 TQS — hisobot oyida har bir tarbiyalanuvchining haqiqatda ushbu MTTga qatnagan kunlari soni;
 b) yumshoq jihozlar xarajatlarini qoplash uchun subsidiyaning oylik summasi quyidagi formulalar asosida NMTTBATda hisob-kitob qilinadi: 
 OYuX = DBX / UBS / 12
 OYuS = OYuX * DTS
 Bunda:
 OYuX — oilaviy nodavlat MTTning bir nafar tarbiyalanuvchisini bir oylik yumshoq jihozlar bilan ta’minlash xarajatlarini qoplashga ajratiladigan subsidiyaning respublika bo‘yicha qat’iy miqdori;
 DBX — tegishli moliya yilida 9 soatlik ish rejimidagi umumiy tipdagi davlat maktabgacha ta’lim tashkilotlariga Davlat budjeti mablag‘lari hisobidan yumshoq jihozlar xarajatlarini qoplash uchun ajratilgan mablag‘lar miqdori;
 UBS — davlat maktabgacha ta’lim tashkilotlarining “Bolalar bog‘chasi” maktabgacha ta’limni boshqarish axborot tizimida ro‘yxatga olingan umumiy bolalar soni;
 OYuS — hisobot oyida tarbiyalanuvchilarni yumshoq jihozlar bilan ta’minlash uchun oylik subsidiya summasi;
 DTS — hisobot oyida davomati 40 foizdan yuqori bo‘lgan tarbiyalanuvchilar soni;
 v) dori vositalari xarajatlarini qoplash uchun subsidiyaning oylik summasi quyidagi formulalar asosida NMTTBATda hisob-kitob qilinadi: 
 ODX = DBX / UBS / 12
 ODS = ODX * DTS
 Bunda:
 ODX — oilaviy nodavlat MTTning bir nafar tarbiyalanuvchisini bir oylik dori vositalari bilan ta’minlash xarajatlarini qoplashga ajratiladigan subsidiyaning respublika bo‘yicha qat’iy miqdori;
 DBX — tegishli moliya yilida 9 soatlik ish rejimidagi umumiy tipdagi davlat maktabgacha ta’lim tashkilotlariga Davlat budjeti mablag‘lari hisobidan dori vositalari xarajatlarini qoplash uchun ajratilgan mablag‘lar miqdori;
 UBS — davlat maktabgacha ta’lim tashkilotlarining “Bolalar bog‘chasi” maktabgacha ta’limni boshqarish axborot tizimida ro‘yxatga olingan umumiy bolalar soni;
 ODS — hisobot oyida tarbiyalanuvchilarni dori vositalari bilan ta’minlash uchun oylik subsidiya summasi;
 DTS — hisobot oyida davomati 40 foizdan yuqori bo‘lgan tarbiyalanuvchilar soni.
 18. DXSh asosidagi MTT (oilaviy MTTlar bundan mustasno) va boshqa nodavlat MTTga hisobot oyida foydalangan elektr energiyasi va tabiiy gaz xizmatlari narxining 50 foizi miqdorida Davlat budjeti mablag‘lari hisobidan har oylik kompensatsiya to‘lanadi.
 19. DXSh asosidagi MTT (oilaviy MTTlar bundan mustasno) va boshqa nodavlat MTTga to‘lanadigan elektr energiyasi xizmatlaridan foydalanish xarajatlari uchun kompensatsiyaning oylik maksimal summasi quyidagi formula asosida NMTTBATda hisob-kitob qilinadi:
 EKM = DBX / UBS / IKS * 0,5
 EKS = EKM * TQS
 Bunda:
 EKM — elektr energiyasi xizmatlaridan foydalanish xarajatlari uchun bir nafar tarbiyalanuvchiga to‘lanadigan kompensatsiyaning kunlik qat’iy miqdori;
 DBX — 9 soatlik ish rejimidagi umumiy tipdagi davlat maktabgacha ta’lim tashkilotlariga tegishli moliya yilida Davlat budjetidan elektr energiyasi xizmatlaridan foydalanish xarajatlari uchun ajratilgan mablag‘larning umumiy summasi;
 UBS — davlat maktabgacha ta’lim tashkilotlarining “Bolalar bog‘chasi” maktabgacha ta’limni boshqarish axborot tizimida ro‘yxatga olingan umumiy bolalar soni;
 IKS — joriy yilda ish kunlari soni;
 EKS — elektr energiyasi xizmatlaridan foydalanish xarajatlari uchun to‘lanadigan kompensatsiyaning oylik maksimal summasi;
 TQS — hisobot oyida har bir tarbiyalanuvchining haqiqatda ushbu MTTga qatnagan kunlari soni.
 20. DXSh asosidagi MTT (oilaviy MTTlar bundan mustasno) va boshqa nodavlat MTTga to‘lanadigan tabiiy gaz xizmatlaridan foydalanish xarajatlari uchun kompensatsiyaning oylik summasi quyidagi formula asosida hisob-kitob qilinadi:
 GKM = DBX / UBS / IKS * 0,5
 GKS = GKM * TQS
 Bunda:
 GKM — tabiiy gaz xizmatlaridan foydalanish xarajatlari uchun bir nafar tarbiyalanuvchiga to‘lanadigan kompensatsiyaning kunlik qat’iy miqdori;
 DBX — 9 soatlik ish rejimidagi umumiy tipdagi davlat maktabgacha ta’lim tashkilotlariga tegishli moliya yilida Davlat budjetidan tabiiy gaz xizmatlaridan foydalanish xarajatlari uchun ajratilgan mablag‘larning umumiy summasi;
 UBS — davlat maktabgacha ta’lim tashkilotlarining “Bolalar bog‘chasi” maktabgacha ta’limni boshqarish axborot tizimida ro‘yxatga olingan umumiy bolalar soni;
 IKS — joriy yilda ish kunlari soni;
 GKS — tabiiy gaz xizmatlaridan foydalanish xarajatlari uchun to‘lanadigan kompensatsiyaning oylik summasi;
 TQS — hisobot oyida har bir tarbiyalanuvchining haqiqatda ushbu tashkilotga qatnagan kunlari soni.
 21. DXSh asosidagi MTT (oilaviy MTTlar bundan mustasno) va boshqa nodavlat MTTga elektr energiyasi xizmatlaridan foydalanish xarajatlari uchun kompensatsiya hisobot oyida ular tomonidan haqiqatda foydalanilgan elektr energiyasi narxining 50 foizi miqdorida, biroq elektr energiyasidan foydalanish xarajatlari uchun kompensatsiyaning oylik maksimal summasidan (EKSdan) oshmagan holda to‘lanadi.
 DXSh asosidagi MTT (oilaviy MTTlar bundan mustasno) va boshqa nodavlat MTTning hisobot oyida haqiqatda foydalanilgan elektr energiyasi xarajatlari to‘g‘risidagi ma’lumotlar elektr energiyasini yetkazib beruvchi tashkilotlar tomonidan idoralararo elektron ma’lumot almashinuvi orqali NMTTBATga taqdim etiladi.
 Tabiiy gazdan foydalanish xarajatlari uchun kompensatsiya to‘lovlari barcha DXSh asosidagi MTT (oilaviy MTTlar bundan mustasno) va boshqa nodavlat MTTga ularda markazlashgan tabiiy gaz ta’minoti mavjud bo‘lishi yoki bo‘lmasligidan qat’i nazar to‘lanadi.
 22. Elektr energiyasi va tabiiy gaz xizmatlaridan foydalanish xarajatlari uchun kompensatsiyalar DXSh asosidagi MTT (oilaviy MTTlar bundan mustasno) va boshqa nodavlat MTTning NMTTBAT orqali Maktabgacha ta’lim vazirligiga bir yilda bir marotaba yuborgan arizasi asosida hisobot oyidan keyingi oyning 10-kuniga qadar hisoblanadi.
 Bunda kompensatsiya to‘lovlari ariza berilgan kundan keyin keladigan ish kunidan boshlab tarbiyalanuvchilarning haqiqiy davomatidan kelib chiqib hisoblab boriladi.
 23. DXSh asosidagi MTTga subsidiya ajratish davlat-xususiy sheriklik to‘g‘risidagi bitimda ko‘rsatilgan muddat davomida amalga oshiriladi.
 24. DXSh asosidagi MTTga Davlat budjeti mablag‘lari hisobidan subsidiyalar ularda ta’lim olayotgan 3 yosh va undan katta yoshdagi (boquvchisini yo‘qotgan ayollarning 2 yosh va undan katta yoshdagi), shu jumladan, 7 yoshga to‘lgan, biroq maktabga qabul davrini kutayotgan bolalar uchun to‘lanadi. 
 Boquvchisini yo‘qotgan ayollar va ularning farzandlari ro‘yxati NMTTBATga Moliya vazirligi huzuridagi budjetdan tashqari Pensiya jamg‘armasining axborot tizimidan o‘zaro elektron axborot almashinuvi orqali olinadi. 
 25. DXSh asosidagi va boshqa nodavlat MTT uchun subsidiyalar va kompensatsiyalarning qat’iy miqdorlari Moliya vazirligi va Maktabgacha ta’lim vazirligi tomonidan 2022-yilning avgust oyida — 2022-yil avgust oyidan 2023-yil mart oyigacha bo‘lgan muddat uchun, keyingi yillarda esa har yili aprel oyida — joriy yil aprel oyidan keyingi yilning mart oyigacha bo‘lgan muddat uchun tasdiqlanadi.
 26. Moliya yili davomida qonunchilik hujjatlariga muvofiq mehnatga haq to‘lash miqdorlari va shartlari o‘zgargan holatlarda DXSh asosidagi MTTga to‘lanadigan ish haqi xarajatlari uchun subsidiyalarning miqdorlari qayta ko‘rib chiqiladi.
 Bunda DXSh asosidagi MTTga to‘lanadigan subsidiyalarning yangi miqdorlari qonunchilikka kiritilgan o‘zgarishlar kuchga kirgan sanadan boshlab hisoblab boriladi.
 27. Subsidiyalar va kompensatsiyalarni moliyalashtirish uchun zarur mablag‘lar tegishli moliya yili uchun respublika budjeti parametrlarida Maktabgacha ta’lim vazirligi uchun ajratiladi, keyinchalik har oyda NMTTBATda hisoblangan subsidiyalar va kompensatsiyalar miqdoridan kelib chiqib tegishli tuman (shahar) mahalliy budjetlari bo‘yicha taqsimlanadi va moliyalashtiriladi.
 28. Subsidiya olish huquqiga ega bo‘lgan MTTlarga subsidiyalar ushbu tashkilotlar tomonidan xodimlar va tarbiyalanuvchilar haqida ma’lumotlar NMTTBATga kiritilgan kundan keyingi ish kunidan boshlab besh kunlik ish haftasi hisobidan hisoblash boshlanadi. 
 Bunda: 
 oilaviy MTTga subsidiyalar oilaviy MTT o‘z faoliyatini boshlashi to‘g‘risida xabarnoma bo‘yicha belgilangan tartibda berilgan tasdiqnomaga asosan, ushbu tasdiqnoma berilgan kundan keyingi ish kunidan boshlab hisoblanadi;
 subsidiyalar summasi DXSh asosidagi MTTning xodimlari va tarbiyalanuvchilarning haqiqiy davomatidan kelib chiqib avtomatik ravishda hisoblanadi va to‘lanadi.
 29. Hisobot oyida NMTTBATda xususiy sherik mulki negizida tashkil etilgan DXSh asosidagi MTT va oilaviy MTTning guruhlaridagi tarbiyalanuvchilari bo‘yicha o‘rtacha oylik davomati foizi 40 foizdan kam bo‘lganda, hisobot oyi uchun xodimlariga ish haqiga subsidiya hisoblanmaydi va to‘lanmaydi.
 Tarbiyalanuvchilarning o‘rtacha oylik davomati quyidagi formula asosida aniqlanadi:
 O‘OD = KDF / IKS
 Bunda:
 O‘OD — tarbiyalanuvchilarning o‘rtacha oylik davomati;
 KDF — hisobot oyi davomida tarbiyalanuvchilarning har kunlik davomatining foizi jamlanmasi. Bunda tarbiyalanuvchilarning har kunlik davomat foizi MTTga kelgan tarbiyalanuvchilar sonini ushbu kunda NMTTBATda ro‘yxatga olingan tarbiyalanuvchilar soniga bo‘lish va 100 foizga ko‘paytirish yo‘li bilan aniqlanadi;
 IKS — hisobot oyida ish kunlari soni.
 30. DXSh asosidagi MTTning xodimlari (ish haqi xarajatlarini qoplash uchun subsidiya olmaydigan DXSh asosidagi MTT xodimlari bundan mustasno) va tarbiyalanuvchilarining haqiqiy davomati hisobi NMTTBATda jismoniy shaxsni biometrik identifikatsiya qilish texnologiyasi orqali yuritiladi.
 31. Biometrik identifikatsiya qilish jarayoni DXSh asosidagi MTT va boshqa nodavlat MTT rahbari yoki xodimlarining smartfonlari yoxud planshetlari yordamida, ushbu tashkilotning joylashuvi (geolokatsiyasi) hisobga olingan holda har ish kuni bir marotaba quyidagicha amalga oshiriladi:
 to‘liq kunli (9, 10,5 va 12 soat) guruhlarda — har ish kuni soat 07.00 — 17.00 gacha;
 bolalar qisqa vaqt bo‘ladigan guruhlarda — ushbu guruhlarning ish rejimidan kelib chiqib ishning har bir smenasidagi vaqt mobaynida.
 32. Subsidiyalarning oylik summalari ushbu Nizomning 31-bandida belgilangan ish soatlari mobaynida NMTTBATda qayd etilgan xodimlar va tarbiyalanuvchilarning davomati asosida hisoblanadi. 
 Bunda davlat-xususiy sheriklik to‘g‘risidagi bitimda ko‘rsatilgan DXSh asosidagi MTTning manzili (joylashuvi bo‘yicha geolokatsiyasi)dan boshqa joyda qayd etilgan xodimlar va tarbiyalanuvchilarning davomati NMTTBATda hisobga olinmaydi va ular uchun subsidiya to‘lanmaydi.
 33. DXSh asosidagi MTT, shu jumladan, oilaviy MTT tomonidan bir bolaning ma’lumotlari NMTTBATga kiritilib, uning fotosurati o‘rniga boshqa bola (tarbiyalanuvchi)ning fotosurati ushbu axborot tizimiga joylashtirilganligi va uning asosida davomati belgilanib kelinayotganligi aniqlanganda:
 mazkur tarbiyalanuvchi MTTga qatnagan barcha davri uchun to‘langan subsidiyalar summasi to‘liq Davlat budjetiga undiriladi;
 ushbu holat aniqlangan oydan boshlab uch oy davomida subsidiya to‘lovlari mazkur DXSh asosidagi MTTga hisoblanmaydi va to‘lanmaydi. Bunday holat ikkinchi marta aniqlanganda ushbu DXSh asosidagi MTT bilan davlat-xususiy sheriklik to‘g‘risidagi bitim bekor qilinadi va qayta tuzilmaydi.
 34. NMTTBATning mobil ilovasidan internet tarmog‘isiz (oflayn rejimida) foydalangan hollarda DXSh asosidagi va boshqa nodavlat MTT xodimlari va tarbiyalanuvchilari davomati bo‘yicha qayd etilgan ma’lumotlar hisobot oyidan keyingi oyning 5-kunidan kechikmasdan internet tarmog‘iga ulangan holda (onlayn rejimda) NMTTBATga taqdim etilishi zarur.
 NMTTBATga ma’lumotlarni o‘z vaqtida taqdim etmagan DXSh asosidagi va boshqa nodavlat MTTga Davlat budjeti mablag‘lari hisobidan subsidiyalar va kompensatsiyalar to‘lanmaydi.
 35. Hisobot oyidan keyingi oyning 10-kuniga qadar DXSh asosidagi va boshqa nodavlat MTTning tuman va shaharlar bo‘yicha to‘lov ro‘yxatlari (hisoblangan subsidiyalar va kompensatsiyalar hamda boshqa zarur ma’lumotlar) avtomatik ravishda elektron ko‘rinishda NMTTBATda shakllanadi va Moliya vazirligining axborot tizimiga idoralararo ma’lumot almashinuvi orqali taqdim etiladi.
 36. Tuman (shahar) maktabgacha ta’lim bo‘limlari ikki ish kuni mobaynida NMTTBAT orqali taqdim etilgan reyestr asosida subsidiya va kompensatsiyalarni tegishli DXSh asosidagi va nodavlat MTTning tijorat bankidagi hisobvarag‘iga va ushbu tashkilotlar xodimlarining tegishli bank plastik kartalariga belgilangan tartibda o‘tkazib beradi.
 37. DXSh asosidagi MTTga o‘rindoshlik asosida ishga qabul qilinadigan xodimning ish vaqti jamlangan holda hisoblab yuritilganda, o‘rindoshlik asosida ish vaqtining umumiy davomiyligi hisobga olinadigan davr uchun o‘rindoshlik asosidagi lavozim bo‘yicha ish vaqti normasining yarmidan ortiq bo‘lmasligi kerak. Bunda hisobga olinadigan davr bir oydan ortiq bo‘lmasligi, kunlik ishning (smenaning) davomiyligi esa — o‘n ikki soatdan ortiq bo‘lmasligi kerak.
 38. Texnik yoki boshqa sabablarga ko‘ra hisobot oyida NMTTBATda subsidiya va (yoki) kompensatsiyaning ortiqcha yoki kam hisoblanganligi aniqlanganda, hisobot oyidan keyin keladigan oyda ushbu subsidiya va (yoki) kompensatsiyalar tegishli summalar qo‘shilgan (yoki kamaytirilgan) holda hisob-kitob qilinadi.
 39. DXSh asosidagi MTT rahbari ushbu tashkilot va xodimlariga tegishli bo‘lgan ma’lumotlarning NMTTBATga o‘z vaqtida kiritilishi, ularning to‘liqligi va haqqoniyligi bo‘yicha javobgar hisoblanadi. Bunda: 
 NMTTBATga noto‘g‘ri yoki to‘liq bo‘lmagan ma’lumotlar kiritilishi natijasida subsidiya va kompensatsiyalarni moliyalashtirish imkoniyati bo‘lmasa, javobgarlik tegishli oilaviy MTT rahbariga yuklanadi;
 ma’lumotlarning to‘g‘riligi va to‘liqligi ta’minlangandan so‘ng subsidiyalar va kompensatsiyalar qayta hisob-kitob qilinib, hisobot oyidan keyin keladigan oyda belgilangan tartibda moliyalashtiriladi;
 DXSh asosidagi MTTda (ish haqi xarajatlarini qoplash uchun subsidiya olmaydigan DXSh asosidagi MTTlar bundan mustasno) kadrlar tarkibi o‘zgarishi bilan bog‘liq bo‘lgan ma’lumotlar xodimlar ishga qabul qilingan va ishdan bo‘shatilgan kunda NMTTBATga kiritilishi hamda ularning davomati ushbu Nizomda belgilangan tartibda hisobga olinishi zarur.
 40. NMTTBATdan foydalanish uchun DXSh asosidagi yoki boshqa nodavlat MTTning rahbari: 
 NMTTBATning mobil ilovasini yuklab oladi;
 NMTTBATning internet-sayti yoki mobil ilovasi yordamida NMTTBATga kirib, unda ko‘rsatilgan ommaviy oferta talablari va shartlari bilan tanishib, ushbu axborot tizimidan foydalanish bo‘yicha o‘z roziligini bildiradi va elektron raqamli imzosi bilan tasdiqlaydi. 
 Bunda NMTTBATda MTT rahbariga shaxsiy kabinet ochiladi.
 41. DXSh asosidagi va xususiy MTTga Davlat budjeti mablag‘laridan subsidiyalar va kompensatsiyalar miqdori ular tomonidan NMTTBAT va uning mobil ilovasidan foydalanish bilan bog‘liq xarajatlar amalga oshirilgandan so‘ng hisoblanadi.
 42. DXSh asosidagi va boshqa nodavlat MTTga har oylik subsidiya va kompensatsiyalar: 
 NMTTBATda to‘g‘ri va o‘z vaqtida hisoblanishi, ularni moliyalashtirish uchun talabnomalar taqdim etilishi va to‘lovlar belgilangan muddatlarda amalga oshirilishida Maktabgacha ta’lim vazirligi mas’ul hisoblanadi;
 o‘z vaqtida moliyalashtirilishiga Moliya vazirligi mas’ul hisoblanadi.
 43. DXSh asosidagi va boshqa nodavlat MTT tomonidan oylik subsidiya va kompensatsiyalar mablag‘larining maqsadli sarflanishi yuzasidan nazorat Maktabgacha ta’lim vazirligining ichki audit va moliyaviy nazorat xizmati hamda Moliya vazirligining Davlat moliyaviy nazorati organlari tomonidan amalga oshiriladi.
 44. 2022-yil davomida NMTTBATni joriy etishda tarbiyalanuvchilar va tarbiyachilar davomatini hisobga olish, subsidiyalar hamda kompensatsiyalarni hisoblash, DXSh asosidagi va xususiy MTT joylashgan hududda internet xizmatlari ko‘rsatilmasligi yoki internet xizmatini ko‘rsatuvchi tashkilotlar tomonidan internet xizmatlari vaqtinchalik taqdim etilmaganda yoxud uzilishlar hamda boshqa texnik nosozliklar yuzaga kelganda oylik davomatni belgilash uchun NMTTBATda qayd etilgan xodimlar va tarbiyalanuvchilarning so‘nggi 5 kunlikda o‘rtacha davomat ko‘rsatkichi qo‘llaniladi yoxud bunday ko‘rsatkichlar mavjud bo‘lmaganida tegishli maktabgacha ta’lim organi tomonidan belgilangan tartibda to‘ldirilgan ish vaqti tabeli va tarbiyalanuvchilar qatnovi tabelidan foydalaniladi.
 Bunda DXSh asosidagi va boshqa nodavlat MTT joylashgan hududda internet xizmatlari ko‘rsatilmasligi yoki internet xizmatini ko‘rsatuvchi tashkilotlar tomonidan internet xizmatlari vaqtinchalik taqdim etilmaganligi yoxud uzilishlar hamda boshqa texnik nosozliklar yuzaga kelganligi to‘g‘risidagi ma’lumotlar DXSh asosidagi va xususiy MTT tomonidan tegishli maktabgacha ta’lim organiga taqdim etiladi.
 45. Mazkur Nizom talablari buzilishida aybdor bo‘lgan shaxslar qonunchilik hujjatlariga muvofiq javob beradilar.
 1. Mazkur Nizom oilaviy nodavlat maktabgacha ta’lim tashkilotlarining (keyingi o‘rinlarda — oilaviy MTT) maqsadi va vazifalarini, ularning faoliyatini tashkil etish, moddiy-texnik va metodik jihatdan ta’minlash, moliyalashtirish, shuningdek, ularni boshqarish tartibini belgilaydi.
 2. Oilaviy MTT faoliyatini tashkil etish mazkur Nizomga ilovada keltirilgan sxemaga muvofiq amalga oshiriladi.
 3. Oilaviy MTT o‘z faoliyatida O‘zbekiston Respublikasi Konstitutsiyasi va qonunlariga, O‘zbekiston Respublikasi Oliy Majlisi palatalarining qarorlariga, O‘zbekiston Respublikasi Prezidentining farmonlari, qarorlari va farmoyishlariga, Vazirlar Mahkamasining qarorlari va farmoyishlariga, Maktabgacha ta’lim vazirligi bilan tuzilgan davlat-xususiy sheriklik to‘g‘risidagi bitimga, boshqa qonunchilik hujjatlariga, shuningdek, ushbu Nizomga amal qiladi.
 4. Oilaviy MTT faqat davlat-xususiy sheriklikning oilaviy MTTni moddiy-texnik va metodik jihatdan ta’minlash shakli asosida tashkil etiladi. 
 5. Oilaviy MTT shaklida ta’lim xizmatlari yakka tartibdagi tadbirkor sifatida ro‘yxatdan o‘tkazilgan jismoniy shaxslar tomonidan ko‘rsatiladi.
 Oilaviy MTT bank hisobvarag‘iga ega bo‘ladi.
 6. Ushbu Nizomda quyidagi tushunchalar qo‘llaniladi:
 davlat-xususiy sheriklik — xususiy investitsiyalarni jalb qilish, resurslarni birlashtirish va xavf-xatarlarni taqsimlash maqsadida davlat sherigi va xususiy sherikning aniq muddatga yuridik rasmiylashtirilgan maktabgacha ta’lim sohasidagi o‘zaro samarali hamkorligi;
 davlat-xususiy sheriklik to‘g‘risidagi bitim tomonlari (keyingi o‘rinlarda — tomonlar) — davlat sherigi va xususiy sherik;
 davlat sherigi — Maktabgacha ta’lim vazirligi;
 xususiy sherik — oilaviy nodavlat maktabgacha ta’lim tashkiloti faoliyatini yuritish uchun davlat sherigi bilan bitim imzolagan yakka tartibdagi tadbirkor;
 davlat-xususiy sheriklik to‘g‘risidagi bitim (keyingi o‘rinlarda — bitim) — tomonlarning huquqlari, majburiyatlari va javobgarligini, shuningdek, davlat-xususiy sheriklik loyihasini ijro etishning boshqa shartlarini belgilab beradigan davlat sherigi va xususiy sherik o‘rtasida tuzilgan shartnoma;
 ijtimoiy ko‘makka muhtoj oilalar — “Ijtimoiy himoya yagona reyestri” axborot tizimi orqali kam ta’minlangan deb e’tirof etilgan oilalar, a’zolari nogironligi bo‘lgan shaxslardan iborat bo‘lgan oilalar, boquvchisini yo‘qotgan oilalar, bolaning ota-onasi kvotalar bo‘yicha mintaqalarga taqsimlangan ijtimoiy soha xodimlari bo‘lgan oilalar, to‘rt yoki undan ko‘p bolalari bo‘lgan oilalar;
 bolaning ota-onasi kvotalar bo‘yicha mintaqalarga taqsimlangan ijtimoiy soha xodimlari bo‘lgan oilalar — tibbiyot, madaniyat, fan, ta’lim va sport sohalari vakillarining ish joyidan maxsus kvota asosida boshqa hududga taqsimlangan oilalar;
 maxsus kontingent — harbiy xizmatchilarning va huquqni muhofaza qiluvchi organlar xodimlarining bolalari, maktabgacha ta’lim tizimi xodimlari va davlat umumta’lim maktablari pedagog xodimlarining bolalari;
 maktabgacha ta’lim tizimi xodimlari — O‘zbekiston Respublikasi Maktabgacha ta’lim vazirligining markaziy apparati, Qoraqalpog‘iston Respublikasi Maktabgacha ta’lim vazirligi, Toshkent shahar Maktabgacha ta’lim bosh boshqarmasi, viloyatlar maktabgacha ta’lim boshqarmalari va tuman (shahar) maktabgacha ta’lim bo‘limlari xodimlari, shuningdek, davlat maktabgacha ta’lim tashkilotlarining direktor va pedagog xodimlari;
 Nodavlat maktabgacha ta’lim tashkilotlarini boshqarish axborot tizimi (keyingi o‘rinlarda — NMTTBAT) maktabgacha ta’lim sohasida davlat-xususiy sheriklik asosida faoliyat yuritayotgan nodavlat maktabgacha ta’lim tashkilotlari haqida ma’lumotlarni o‘zida aks ettiruvchi, boshqaruvchi, muvofiqlashtiruvchi va nazorat qiluvchi axborot tizimi.
 7. Quyidagilar oilaviy MTTning maqsadi hisoblanadi:
 maktabgacha yoshdagi bolalarni (keyingi o‘rinlarda — bolalar) har tomonlama intellektual, axloqiy, estetik va jismoniy rivojlantirish;
 ta’lim-tarbiya berish orqali bolalarni maktab ta’limiga sifatli tayyorlash;
 bolalarni maktabgacha ta’lim bilan qamrab olish.
 8. Quyidagilar oilaviy MTTning vazifalari hisoblanadi:
 ta’lim-tarbiya jarayoniga zamonaviy ta’lim dasturlari va texnologiyalarini joriy etish;
 bolalarning hayotini muhofaza qilish va sog‘lig‘ini mustahkamlash;
 bola shaxsini sog‘lom va yetuk, maktabda o‘qishga tayyorlangan tarzda shakllantirish;
 bolalarning intellektual, axloqiy, estetik va jismoniy rivojlanishini ta’minlash;
 bolalarda xalqimizning yuksak ma’naviyati va insonparvarlik an’analariga sadoqat tuyg‘ularini shakllantirish.
 9. Oilaviy MTT:
 ota-onalar bilan kelishuv bo‘yicha qo‘shimcha xizmatlar ko‘rsatish (shu jumladan, o‘qituvchilar, murabbiylar, tibbiyot xodimlarini taklif qilish);
 belgilangan tartibda tarbiyalanuvchilar sonidan kelib chiqib subsidiya mablag‘lari hisobidan 2,5 ta shtat birligigacha tarbiyachi va 2 ta shtat birligigacha tarbiyachi-yordamchisini yollash;
 davlat maktabgacha ta’lim tashkilotlari uchun belgilangan tartibda o‘z mablag‘lari hisobidan tashkilot xodimlarining malakasini oshirish;
 xizmatlar ko‘rsatishdan tushgan mablag‘lar hisobiga o‘z xodimlari ishini qo‘shimcha ravishda rag‘batlantirish;
 qonunchilik hujjatlarida belgilangan tartibda Davlat budjeti mablag‘lari hisobidan subsidiya olish huquqiga ega.
 10. Oilaviy MTT rahbarlari:
 oilaviy MTT, uning xodimlari va tarbiyalanuvchilari to‘g‘risidagi ma’lumotlar tegishligicha NMTTBATga va “Bolalar bog‘chasi” maktabgacha ta’limni boshqarish axborot tizimiga (keyingi o‘rinlarda — “Bolalar bog‘chasi” AT) kiritilishini ta’minlashga majbur;
 bolalar salomatligi, xavfsizligi, ta’lim-tarbiya sifati, NMTTBAT va “Bolalar bog‘chasi” ATga kiritiladigan ma’lumotlarning ishonchliligi uchun shaxsan javobgardir.
 11. Oilaviy MTT ta’lim faoliyatini:
 oilaviy MTTni tashkil qilgan yakka tartibdagi tadbirkorning davlat ro‘yxatidan o‘tkazilganligi to‘g‘risida guvohnomasida ko‘rsatilgan manzilda; 
 oilaviy MTTni tashkil qilgan yakka tartibdagi tadbirkorning o‘ziga yoki turmush o‘rtog‘iga mulk huquqi asosida tegishli bo‘lgan turar yoki noturar joyda;
 agar turar yoki noturar joy boshqa jismoniy yoki yuridik shaxsga tegishli bo‘lsa, bitim muddati davomida amal qilish sharti bilan notarial tasdiqlangan ishonchnoma yoki davlat organlaridan ro‘yxatdan o‘tgan ijara shartnomasi asosida yoxud qonunchilikda belgilangan boshqa asoslarga ko‘ra foydalanish mumkin bo‘lgan turar va noturar joylarda amalga oshirish huquqiga ega.
 Bunda turar yoki noturar joy yakka tartibdagi tadbirkorning o‘ziga yoxud turmush o‘rtog‘iga tegishliligi, shuningdek, notarial tasdiqlangan ishonchnoma yoki soliq organlaridan ro‘yxatdan o‘tgan ijara shartnomasi asosida foydalanilayotganligi to‘g‘risidagi ma’lumotlar idoralararo elektron ma’lumot almashinuvi orqali tegishli davlat organlarning axborot tizimlaridan olinadi.
 Oilaviy MTT faoliyatini amalga oshirish uchun litsenziya talab etilmaydi.
 12. Oilaviy MTTga kirish joyida fuqarolarni oilaviy MTT haqida ma’lumotlardan xabardor qilish maqsadida axborot peshlavhasi o‘rnatiladi.
 Bunda Yagona interaktiv davlat xizmatlari portali yoki “Litsenziya” axborot tizimidan foydalangan holda berilgan xabarnoma va uning qabul qilinganligi to‘g‘risidagi tasdiqnoma nusxalari, davlat-xususiy sheriklik to‘g‘risidagi bitim nusxasi, oilaviy MTTning ish tartibi va boshqa hujjatlarning nusxalari joylashtiriladi.
 13. Oilaviy MTTda 50 nafargacha bolalarga tarbiya berilishiga yo‘l qo‘yiladi. Bunda:
 oilaviy MTTda har bitta guruh 12 — 25 nafargacha turli yoshdagi bolalardan iborat bo‘ladi. Birinchi guruhda 25 nafar bola to‘liq shakllantirilganidan keyin ikkinchi guruhning ochilishiga yo‘l qo‘yiladi. Ikkinchi guruh uchun subsidiyalar ushbu guruhga kamida 12 nafar bola qabul qilinganidan so‘ng belgilangan tartibda to‘lab beriladi.
 Avval tashkil etilgan oilaviy MTT guruhlaridagi tarbiyalanuvchilar soni mazkur Nizom talablariga muvofiqlashtiriladi.
 14. Ushbu Nizomning 13-bandida belgilangan miqdordagi bolalar to‘g‘risidagi ma’lumotlar NMTTBATga kiritilganidan so‘ng oilaviy MTTga tarbiyachi va tarbiyachi yordamchisi shtat birliklari ajratiladi. 
 Bunda:
 oilaviy MTT tomonidan yollangan tarbiyachi va tarbiyachi yordamchisiga tegishli toifa bo‘yicha 9 soatlik ish rejimidagi davlat maktabgacha ta’lim tashkilotlari uchun belgilangan mehnatga haq to‘lash shartlarida va hajmlarda ish haqini to‘lash uchun Davlat budjeti mablag‘lari hisobidan subsidiya ajratiladi;
 subsidiyalar oilaviy MTTdagi guruhlar sonidan kelib chiqib ko‘pi bilan 4,5 ta shtat birligida (Toshkent shahri, Nukus shahri va viloyatlar markazlarida — 2,25 shtat birligigacha), shu jumladan, bir guruhda — 1,25 shtat birligida tarbiyachi va 1 shtat birligida tarbiyachi yordamchisi lavozimida band bo‘lgan xodimlarning ish haqini to‘lash uchun ajratiladi.
 15. Oilaviy MTT tashkil etilishi rejalashtirilayotgan turar yoki noturar joyda bolalarning sog‘lom o‘sishi va tarbiya olishlari uchun zarur shart-sharoitlar bo‘lishi, bino va inshootlar yong‘in xavfsizligi hamda sanitariya qoidalari va gigiyenik normativlarga javob berishi lozim.
 16. Oilaviy MTT shaklidagi davlat-xususiy sheriklik loyihasini amalga oshirish uchun yakka tartibdagi tadbirkor davlat sherigiga NMTTBAT orqali elektron shaklda ariza bilan murojaat qiladi.
 Arizada yakka tartibdagi tadbirkor tomonidan quyidagi ma’lumotlar ko‘rsatiladi:
 yakka tartibdagi tadbirkorning fuqarolik pasporti seriyasi va raqami;
 oilaviy MTT joylashadigan turar yoki noturar joy yakka tartibdagi tadbirkorning turmush o‘rtog‘iga tegishli bo‘lsa, uning pasporti seriyasi va raqami, turmush o‘rtog‘i vafot etgan taqdirda, uning o‘limi haqidagi guvohnoma seriyasi va raqami kiritiladi;
 turar yoki noturar joydan yoki uning xonalaridan foydalanish huquqini beruvchi hujjat ma’lumotlari, shu jumladan, bitim muddati davomida amal qilish sharti bilan notarial tasdiqlangan ishonchnoma sanasi va raqami yoki soliq organlaridan ro‘yxatdan o‘tgan ijara shartnomasi sanasi va raqami (agar turar yoki noturar joy boshqa jismoniy yoki yuridik shaxsga tegishli bo‘lsa);
 oilaviy MTTda tashkil etilishi rejalashtirilgan guruhlar soni;
 turar yoki noturar joyning manzili, uning joylashuvi (geolokatsiyasi) va oilaviy MTT uchun ajratiladigan maydon (m2);
 aloqa uchun elektron pochta manzili va (yoki) mobil telefon raqami.
 Yakka tartibdagi tadbirkor NMTTBATga kiritiladigan ma’lumotlarning ishonchliligi uchun shaxsan javobgar bo‘ladi.
 17. Ariza NMTTBAT orqali shakllantirilganidan so‘ng:
 yakka tartibdagi tadbirkorga arizada ko‘rsatilgan elektron pochta yoki mobil telefon raqamiga arizaning ID-raqami, ariza qabul qilingan sana va vaqti ko‘rsatilgan holda xabar jo‘natiladi;
 oilaviy MTTning joylashuvi bo‘yicha tegishli tuman (shahar) Sanitariya-epidemiologik osoyishtalik va jamoat salomatligi xizmati hamda davlat yong‘in xavfsizligi nazorati organiga elektron so‘rovlar jo‘natiladi.
 18. Sanitariya-epidemiologik osoyishtalik va jamoat salomatligi xizmati hamda davlat yong‘in xavfsizligi nazorati organi elektron so‘rovni olganidan so‘ng uch ish kuni mobaynida belgilangan tartibda o‘rganishlarni o‘tkazib, oilaviy MTTni joylashtirish uchun tanlangan manzilda faoliyatni amalga oshirish maqsadga muvofiqligi yoki muvofiq emasligi haqidagi xulosalarni elektron ko‘rinishda NMTTBATga kiritadi.
 19. So‘rovlarga asosan joyiga chiqqan holda o‘tkaziladigan o‘rganishlar jarayonida:
 a) Sanitariya-epidemiologik osoyishtalik va jamoat salomatligi xizmati:
 oilaviy MTT uchun ajratilgan xonalar belgilangan sanitariya qoidalari, normalari va gigiyenik normativlarga mosligini;
 turar yoki noturar joyning manzili va oilaviy MTT uchun ajratiladigan maydonning (kvadrat metrda aks ettiriladi) arizada to‘g‘ri ko‘rsatilganligini;
 belgilangan me’yorlarga muvofiq oilaviy MTTda ajratilgan maydonda ta’lim va tarbiya olishi imkoniyati mavjud bo‘lgan bolalarning maksimal sonini;
 oilaviy MTTni tashkil etish uchun ajratilgan binolar sanitariya-himoya zonasiga ega bo‘lgan obyektlardan zarur darajada uzoqlikda joylashuvini o‘rganib chiqadi va tegishli xulosa beradi.
 Bunda oilaviy MTTda sanitariya qoidalari, normalari va gigiyenik normativlar talablariga rioya etilmagan taqdirda, ushbu manzilda oilaviy MTTni tashkil etish rad etiladi;
 b) davlat yong‘in xavfsizligi nazorati organlari oilaviy MTT tashkil etilishi rejalashtirilgan turar yoki noturar joy sharoitlari va uning yon atrofi yong‘in xavfsizligi talablariga javob berishi yoki bermasligini belgilangan tartibda o‘rganib chiqadi va tegishli xulosa beradi. 
 Bunda oilaviy MTTda yong‘in xavfsizligi talablariga rioya etilmagan taqdirda, ushbu manzilda oilaviy MTTni tashkil etish rad etiladi.
 20. Sanitariya-epidemiologik osoyishtalik va jamoat salomatligi xizmati hamda davlat yong‘in xavfsizligi nazorati organidan xulosalar olinganidan so‘ng barcha ma’lumotlar oilaviy MTT tashkil etish to‘g‘risidagi ariza bilan birga bir ish kunida NMTTBAT orqali Maktabgacha ta’lim vazirligiga taqdim etiladi.
 21. Maktabgacha ta’lim vazirligi Sanitariya-epidemiologik osoyishtalik va jamoat salomatligi xizmati hamda davlat yong‘in xavfsizligi nazorati organidan xulosalar olinganidan so‘ng 10 ish kuni mobaynida rejalashtirilayotgan hududda 3 — 7 yoshdagi bolalar soni, o‘sha hududda mavjud davlat va nodavlat maktabgacha ta’lim tashkilotlari, maktabgacha ta’lim xizmati bilan qamrab olingan bolalar soni bo‘yicha ma’lumotlardan kelib chiqib oilaviy MTTga subsidiyalar ajratish uchun tegishli moliya yilida Davlat budjetida nazarda tutilgan mablag‘lar hajmini hisobga olgan holda oilaviy MTT tashkil etilishi maqsadga muvofiqligi yoki muvofiq emasligi bo‘yicha xulosa tayyorlaydi va NMTTBATga kiritadi.
 Maktabgacha ta’lim vazirligi tomonidan oilaviy MTT tashkil etilishi maqsadga muvofiqligi bo‘yicha ijobiy xulosa NMTTBATga kiritilgandan so‘ng NMTTBATda avtomatik ravishda davlat-xususiy sheriklik to‘g‘risidagi bitim shakllantiriladi va imzolash uchun xususiy sherikka elektron shaklda jo‘natiladi.
 22. Xususiy sherik NMTTBAT orqali taqdim etilgan davlat-xususiy sheriklik to‘g‘risidagi bitimni ko‘rib chiqadi va unda belgilangan shartlarga rozi bo‘lganida, bitimga elektron imzo qo‘yadi. Shundan so‘ng ushbu bitim elektron imzo qo‘yish uchun avtomatik tarzda davlat sherigiga yuboriladi. Bunda: 
 davlat sherigi ushbu bitimga 3 ish kuni mobaynida imzo qo‘yadi;
 Ushbu muddat davomida davlat sherigi tomonidan bitim imzolanmaganda, bitim kelishilgan deb hisoblanadi hamda yangi oilaviy MTTni “Bolalar bog‘chasi” AT ro‘yxatiga kiritish bo‘yicha NMTTBAT orqali elektron buyurtma beriladi.
 Xususiy sherik 15 ish kuni ichida bitimni imzolamasa, uning arizasi o‘z kuchini yo‘qotadi, bunda bitimni imzolash zarurati mavjud bo‘lganida, ariza xususiy sherik tomonidan yangidan NMTTBATga kiritilishi talab etiladi.
 23. Quyidagi holatlarda oilaviy MTT shaklidagi davlat-xususiy sheriklik loyihasini amalga oshirish uchun ariza bo‘yicha rad javobi beriladi:
 a) oilaviy MTTni tashkil etish uchun ajratilishi rejalashtirilgan (arizada ko‘rsatilgan) turar yoki noturar joy maydoni:
 qurilish faoliyatini texnik jihatdan tartibga solish sohasi normativ — huquqiy hujjatlarida belgilangan minimal talablaridan kam bo‘lganida;
 kadastr organlaridan olingan ma’lumotlarga ko‘ra ushbu turar yoki noturar joyning maydoniga nisbatan oshirib ko‘rsatilganda;
 b) Sanitariya-epidemiologik osoyishtalik va jamoat salomatligi xizmati va (yoki) davlat yong‘in xavfsizligi nazorati organlari tomonidan salbiy xulosa berilganida;
 v) idoralararo elektron almashinuv orqali olingan ma’lumotlarga asosan ariza beruvchi turar yoki noturar joydan foydalanish huquqiga ega bo‘lmaganida;
 g) oilaviy MTT tashkil etilishi rejalashtirilayotgan hududda (MFY, OFY, QFY, ShFY) maktabgacha ta’lim bilan qamrab olinmagan 3 — 7 yoshdagi bolalar mavjud bo‘lmaganida yoki ularning soni ushbu tashkilotning quvvatini to‘ldirish uchun yetarli bo‘lmaganida;
 d) oilaviy MTT tashkil etilishi rejalashtirilayotgan hududda (MFY, OFY, QFY, ShFY) maktabgacha ta’lim bilan qamrab olish ko‘rsatkichlari yuqori bo‘lganida;
 e) oilaviy MTTni tashkil etmoqchi bo‘lgan yakka tartibdagi tadbirkor bir vaqtning o‘zida maktabgacha ta’lim tizimining boshqaruv organi xodimi yoki davlat maktabgacha ta’lim tashkilotida rahbarlik lavozimda ishlaganida;
 j) Sanitariya-epidemiologik osoyishtalik va jamoat salomatligi xizmati xulosasida oilaviy MTT uchun ajratilgan maydonda ta’lim va tarbiya olishga tavsiya etilgan bolalarning maksimal soni ushbu Nizomning 13-bandida belgilangan me’yordan kam bo‘lganda.
 Mazkur bandda nazarda tutilmagan boshqa asoslarga ko‘ra oilaviy MTT shaklidagi davlat-xususiy sheriklik loyihasini amalga oshirish uchun ariza bo‘yicha rad javobi berish taqiqlanadi. 
 24. Oilaviy MTTni tashkil etish to‘g‘risidagi ariza rad etilganida, rad etishning aniq sabablari ko‘rsatilgan holda, arizada ko‘rsatilgan elektron pochta orqali yoki mobil telefon raqamiga SMS-xabar orqali xususiy sherikka yuboriladi.
 25. Davlat-xususiy sheriklik to‘g‘risida tuzilgan bitimlarning yagona reyestri NMTTBATda elektron shaklda Maktabgacha ta’lim vazirligi tomonidan yuritiladi.
 26. Oilaviy MTT o‘z faoliyatini boshlash uchun Yagona interaktiv davlat xizmatlari portali yoki “Litsenziya” axborot tizimi orqali belgilangan tartibda xabarnoma jo‘natadi.
 Bunda “Litsenziya” axborot tizimi xabarnomada ko‘rsatilgan ma’lumotlarni:
 a) idoralararo elektron ma’lumot almashinuvi orqali NMTTBATga taqdim etadi;
 b) NMTTBAT va tegishli davlat organlarining axborot tizimlari orqali olinadigan ma’lumotlar bilan tekshiradi.
 Oilaviy MTT xabarnoma qabul qilinganligi haqidagi tasdiqnomani olgan kundan boshlab ta’lim faoliyatini amalga oshirish huquqiga ega bo‘ladi.
 27. Oilaviy MTT xabarnoma qabul qilinganligi haqidagi tasdiqnomani olgan kundan boshlab bir oy muddatda tegishli maktabgacha ta’lim organi joyiga chiqqan holda tashkil etilgan yangi oilaviy MTT faoliyati uchun mo‘ljallangan mebel, jihoz va boshqa anjomlar bilan jihozlanganlik holati bo‘yicha o‘rganishlar o‘tkazadi va oilaviy MTT faoliyatni amalga oshirish maqsadga muvofiqligi yoki muvofiq emasligi haqidagi xulosalarni elektron shaklda NMTTBATga kiritadi.
 Maktabgacha ta’lim organi tomonidan salbiy xulosa berilganida, aniqlangan kamchiliklar bartaraf etilgunga qadar oilaviy MTT faoliyati vaqtincha to‘xtatiladi.
 28. Oilaviy MTTning o‘z tashabbusi bilan faoliyatini to‘xtatishi Yagona interaktiv davlat xizmatlari portali yoki “Litsenziya” axborot tizimidan foydalangan holda xabarnoma berish tartibida amalga oshiriladi.
 29. Oilaviy MTTning xabardor qilish tartibida amalga oshiriladigan faoliyatini to‘xtatish, qayta tiklash va tugatish haqidagi ma’lumotlar idoralararo elektron ma’lumot almashinuvi orqali NMTTBATga taqdim etiladi va NMTTBATda ushbu oilaviy MTTning ma’lumotlari qayd qilib boriladi.
 30. Oilaviy MTTda ta’lim mazmuni maktabgacha ta’limga qo‘yiladigan davlat talablariga asosan ishlab chiqilib, Maktabgacha ta’lim vazirligi tomonidan tasdiqlangan yoki tavsiya qilingan dasturlar bilan belgilanadi.
 Oilaviy MTT o‘z (mualliflik) dasturlaridan foydalanishga haqlidir. Ushbu dasturlarni tasdiqlash tartibi davlat sherigi tomonidan belgilanadi.
 Oilaviy MTTning o‘z (mualliflik) dasturlarida milliy, etnik va diniy adovatni targ‘ib etishga qaratilgan buzg‘unchilik g‘oyalarini aks ettirilishiga yo‘l qo‘yilmaydi.
 31. Oilaviy MTTning ish tartibi va bolalarning tashkilotda bo‘lish vaqti ota-onalarning istak va talablaridan kelib chiqib muassis tomonidan belgilanadi. 
 Oilaviy MTTda 5 kunlik ish haftasi uchun, qoida tariqasida, 9 soatli kunlik ish tartibi joriy etiladi.
 Oilaviy MTT joylashgan hududda yashaydigan aholi talablaridan kelib chiqib 6 kunlik ish haftasi ham joriy etilishi mumkin. 
 32. Oilaviy MTTda bolalarning ovqatlanishi O‘zbekiston Respublikasi Sog‘liqni saqlash vazirligi tomonidan tasdiqlangan sanitariya qoidalari, normalari va gigiyenik normativlar asosida amalga oshiriladi.
 33. Oilaviy MTTga bolalarni qabul qilish tegishli tibbiy xulosa asosida amalga oshiriladi.
 Oilaviy MTTga bolalarni qabul qilish va tashkilotdan chiqarish tartibi ushbu MTTning buyrug‘i bilan amalga oshiriladi.
 34. Oilaviy MTTda o‘quv yili joriy yilning 2-sentabridan boshlanadi va keyingi yilning 1-iyuniga qadar davom etadi. 1-iyundan 1-sentabrgacha bo‘lgan davr sog‘lomlashtirish davri hisoblanadi.
 35. Oilaviy MTTda bolalar, ota-onalar yoki ularning o‘rnini bosuvchi shaxslar (keyingi o‘rinlarda — ota-onalar) va pedagog xodimlar ta’lim-tarbiya jarayonining qatnashchilari hisoblanadi.
 36. Oilaviy MTT bolalarni qabul qilishda ota-onalarni tashkilot ustavi, kun tartibi, ta’lim-tarbiya dasturlari va boshqa hujjatlar bilan tanishtirishi shart.
 37. Oilaviy MTT bilan ota-onalar o‘rtasidagi o‘zaro munosabatlar ushbu tashkilot ustavi hamda ota-onalar (yoki ularning o‘rnini bosuvchi shaxslar) bilan tuzilgan shartnoma bilan tartibga solinadi. Shartnoma bolalarning tashkilotda bo‘lish vaqtini, ta’lim-tarbiya jarayonini tashkil etishda tomonlarning huquqlarini, majburiyatlarini hamda javobgarligini o‘z ichiga oladi.
 38. Oilaviy MTT Maktabgacha ta’lim vazirligi bilan tuzilgan bitimga asosan ijtimoiy ko‘makka muhtoj oilalarning farzandlarini va maxsus kontingentlarni tashkilotga qabul qilishi lozim. 
 Bunda:
 ijtimoiy ko‘makka muhtoj oilalarning farzandlari va maxsus kontingentlarni oilaviy MTTga qabul qilish Adliya vazirligining hududiy bo‘limlari orqali berilgan yo‘llanma asosida amalga oshiriladi;
 ijtimoiy ko‘makka muhtoj oilalarning farzandlari va maxsus kontingentlar oilaviy MTT tarbiyalanuvchilari umumiy sonining kamida 70 foizini tashkil qilishi lozim (mazkur bandning yettinchi xatboshisidagi holatlar bundan mustasno);
 ijtimoiy ko‘makka muhtoj oilalarning farzandlari va maxsus kontingentlar uchun ota-onalar to‘lovi shu joydagi davlat maktabgacha ta’lim tashkilotlari uchun belgilangan hajmlardan oshmaydigan miqdorlarda o‘rnatiladi;
 boquvchisini yo‘qotgan ayollar farzandlari bepul o‘qitiladi.
 Agar oilaviy MTTga qatnayotgan ijtimoiy ko‘makka muhtoj oilalarning farzandlari va maxsus kontingentlar soni jami tarbiyalanuvchilarning 70 foizidan kam bo‘lgan taqdirda, oilaviy MTT yetmagan qismiga ota-onalar to‘lovini shu joydagi davlat maktabgacha ta’lim tashkilotlari uchun belgilangan hajmlardan oshmaydigan miqdorlarda o‘rnatgan holda boshqa bolalarni ham qabul qilishi mumkin.
 Bunda oilaviy MTTga tarbiyalanuvchilarni qabul qilish belgilangan tartibda berilgan yo‘llanma asosida amalga oshiriladi.
 39. Ota-onalar quyidagi huquqlarga ega:
 o‘z bolalari uchun ta’lim-tarbiya shakllarini, oilaviy MTTda ta’lim berish tilini tanlash;
 oilaviy MTTda bolalarga ta’lim-tarbiya berish uchun zarur shart-sharoitlar yaratilishini hamda bolaning shaxsiga nisbatan hurmat bilan munosabatda bo‘lishni talab qilish;
 oilaviy MTT bilan tuzilgan shartnoma shartlarida belgilangan tartibda kun davomida o‘ziga qulay bo‘lgan vaqtda bolalarni maktabgacha ta’lim tashkilotidan olib ketish.
 Ota-onalar qonunchilik hujjatlariga va shartnomaga muvofiq boshqa huquqlarga ham ega bo‘lishlari mumkin.
 40. Ota-onalar:
 oilaviy MTT bilan tuzilgan shartnomaga muvofiq ota-onalar to‘lovini o‘z vaqtida to‘lashi;
 oilaviy MTTda bolaga berilgan ta’lim-tarbiyani mustahkamlash uchun zarur shart-sharoitlar yaratishi shart.
 Ota-onalar qonunchilik hujjatlariga va oilaviy MTT bilan tuzilgan shartnomaga muvofiq boshqa majburiyatlarni ham zimmasiga olishlari mumkin.
 41. Oilaviy MTT tarbiyalanuvchisi va xodimlari o‘rtasid